Dołha woda

Dołha woda ( Langes Wasser) je něhdźe šěsnaće kilometrow dołha rěčka w Hornjej Łužicy, kotraž ćeče přez gmejnje Dobruša-Huska a Hodźij.

Do Dołheje wody zjednoćeja so wokoło Demjan tři žórlicy. Prěnja wužórli so w lěsu pola Nowych Demjan pod Pichowom a ćeče potom do sewjera, nimo něhdyšeje Póštoweje korčmy, doniž so při wuchodnym kóncu Demjan z druhej njezjednoća. Druha, kotrejž tež Demjanska woda rěkaja, přińdźe tež z bliskosće Nowych Demjan, ćeče pak zapadnje toho sydlišća a potom přez cyłe Demjany – Hornje, Srjedźne a Delnje – hač k zjednoćenju z prěnjej žórlicu. Třeća wužórli so wyše Warnoćic na wuchodnym boku Pichowa a ćeče přez Warnoćicy a Drječin, při čimž přiwza tež wodu z južneho boka Ćeleńca, hač k Demjanskemu młynej, hdźež so z wodu tamneju žórlicow zjednoća.

Dale ćeče Dołha woda nětko do sewjerneho směra přez Kočicu do Brězynki, hdźež přiběži wotlěwa Hušćanska woda. Za Brězynku slěduje poměrnje wuska skała z mostom železniskeje čary Drježdźany–Zhorjelc. Zady Žičenka zastupuje Dołha woda do přichodneje skały a ćeče nimo Žičeńskeho hrodźišća. Pola Praskowa wuliwa so dalša rěčka wotprawa do Dołheje wody, kotraž docpěwa tule 30 hektarow wulke Hodźijske spjatnišćo. Za spjatnišćom běži rěčka nimo Hodźijskeho hrodźišća a wokoło wjesne jadro, doniž njezastupuje do dalšeje – Darinskeje – skały. Tež tule wužichu wysoku skłoninu doła jako wuběrne stejišćo za hrodźišćo. Zady Darina so łučina Dołheje wody šěrši a skłoniny hižo tajke wysoke njejsu. Poslednja wjeska při rěčce su Běčicy. Krótko před mostom awtodróhi A 4 wuliwa so Dołha woda wotprawa do Čornicy.

Hlej tež: Nastawki wo nad Dołhej wodu ležacych sydlišćach

 Wotkaz 

Kategorija:Rěka w Sakskej

Kategorija:Dobruša-Huska
Kategorija:Hodźij
Kategorija:Rěka w Hornjej Łužicy
3
Kategorija:Rěka w Europje